虽无百官宗庙,薄有先人田庐。
子云饭疏饮水,通也弹琴著书。
雪屋弹琴泛作声,寂无人语纸窗明。
倦游识破诸缘妄,心与梅花一处清。
先人旧所理,汾曲有田庐。
何意求闻达,弹琴自著书。
身作涪江未归客,更送行人出南陌。
行人磊落高皇孙,桃李賨城看朱白。
高才触事无不尔,百里莫嫌民社窄。
鲁恭卓茂意何者,岂有居官名赫赫。
不须打鸭惊鸳鸯,抵几疾书呼五百。
阿奴公退在眼底,可以弹琴把书册。
此时尚及诗筒来,谈笑千山万山隔。
老全冰玉姿,不受一滓尘。
弹琴看飞鸿,自是千载人。
幽兰写国香,白雪回阳春。
邈视嵇阮流,不肯加冠巾。
丝桐得心法,二子入室亲。
高山与流水,领略难具陈。
前年出关意,浩荡谁能驯。
跌足兵火围,所遇多苦辛。
却来湖上寺,翳拂坐石门。
颇有名胜士,宛然交道存。
寄书亦及我,匪但通寒温。
问我能来无,愧负匏瓜身。
翩然如野鹤,接羽凌秋旻。
过我晋陵郡,促轸风露新。
谐和下鸾凤,幽怨出鬼神。
老全殆不没,千古名知津。
漂流更丧乱,我生乃不辰。
见子颜色开,慰我羁旅魂。
我心亦清苦,久愿丘壑邻。
何时舟载月,一弄秋江滨。
倚杖清秋远,弹琴白昼长。
笙箫离馆废,云木晚风凉。
往事空流水,岿心满夕阳。
相逢惜分手,珍重故人觞。
鞅掌从王事,招邀愧主人。
弹琴秋叶落,听雨夜床亲。
岁月何妨纪,诗篇莫厌频。
要令千载下,不但数姜秦。
虽然居宪府,只似在家时。
年老扶筇出,官清借马骑。
布袍安素分,白发结相知。
长日关门坐,弹琴与赋诗。
名画元不出画工,善书决不属书史。
子春伯牙非伶官,古能琴者必君子。
枕流漱石今孙郎,电眸冰齿霜髯张。
洒埽书室焚古香,信手为吾调宫商。
琮琮琤琤泉落涧,嗈嗈喈喈鸿度汉。
从容整暇未肯忙,小俟吟猱观抑按。
急如快剑斫蛇分两截,琉璃瓶碎玉簪折。
似有鸾胶再补完,细视冰弦元不绝。
又如电走雹飞驱霹雳,老树百丈龙爪入。
得非獭髓灭瘢痕,依旧乌桐净如拭。
睥眺黠鼠伏狸奴,杀机一动与之俱。
鹰扬颇类师尚父,牧野秉钺行天诛。